Die seminaarfasiliteite op Deelfontein sluit drie volledig toegeruste werksruimtes vir houtwerk, metaalwerk en motorwerktuigkunde in. Hier is 'n wye verskeidenheid van opvoedkundige en vakansiekursusse in verskillende handwerksrigtings moontlik vir skoolgroepe sowel as handwerkliefhebbers. Die toerusting sluit die standaardmasjiene in. Verdere spesiale toerusting bied geleentheid vir byvoorbeeld loodglaswerk, pottebakkery, en ystersmeewerk. Natuurlik word die fasiliteite ook deur die eienaar gebruik, hoofsaaklik vir die ontwikkelingswerk op Deelfontein. Opdragte vir spesiale items word aanvaar.
Gerhard Benadé se handwerkvaardighede begin reeds in sy vroeё kinderjare met leiding in houtwerk- en bouprojekte asook in verskeie kunsvorme deur beide ouers. Later ontwikkel hy 'n liefde vir natuurfotografie, vir houtsnee- en houtdraaiwerk, en vir loodglaswerk. Hy het reeds verskeie handwerk- en fotouitstallings gehou, beide in Suidafrika en Europa.
Oor 'n tydperk van dertig jaar het hy houtmusiekstaanders vervaardig. Die eerste staanders het in 1985 in 'n groep van drie ontstaan, twee uit meranti en een uit embuia. Die bladontwerp is gebaseer op die vorm van 'n lier.
Die volgende projek was 'n triostaander, ook uit embuia, met 'n sentrale poot en drie arms waarop die musiekblaaie verstelbaar aangebring is. Alhoewel die konstruksie nie tegnies heeltemal bevredigend is nie, doen die staander altyd nog goeie diens.
Intussen is vele staanders met verskillende bladontwerpe gebou. Die verstelmeganismes word volledig uit hout gemaak. Met 'n sjablon en freesmasjien word die blad uitgesny, maar die grootste deel van die werk benodig handwerk met beitels.
'n Groot tegniese uitdaging was die dirigeerstaander wat in opdrag van die Motettenchor Pforzheim vir die afskeid van die dirigent, Prof. KMD Rolf Schweizer gemaak is. Die staander moes baie stabiel wees, en die feit dat dit opvoubaar moes wees het besondere tegniese oplossings geverg. Die ontwerp integreer die Bach-wapen en die wapen van die stad Pforzheim.
Die lus vir tegniese oplossings in hout is in die volgende projek verder op die proef gestel: 'n kwartetstaander. Al die skarniere is ten volle uit hout gemaak, en veral die skuifmeganisme en die bal-en-potjie-gewrig van die arms stel hoë tegniese eise aan die materiaal en die vervaardiging.